ועדת העבודה, הרווחה והבריאות, כנסת 15, פרוטוקול מספר 272, 2001-02-27 09:30

דוד טל: בוקר טוב.

דוד טל: אני מתכבד לפתוח את ישיבת ועדת העבודה, הרווחה והבריאות של הכנסת.

עו"ד רועי קרת: תודה רבה.

עו"ד רועי קרת: הסעיף הראשון שבסדר היום במכתב שנשלח לוועדה מיום 22 בפברואר 2001 מדבר על תיקון בתקנות הילד הנכה (דמי מחיה עזרה בלימודים וסידורים לילד הנכה).

עו"ד רועי קרת: התיקון הזה עוסק בשני עניינים.

עו"ד רועי קרת: ראשית, תיקון בתקנה 12.

עו"ד רועי קרת: תקנה 12 לתקנות קובעת עיקרון שלפיו לא משתלמים תשלומי כפל בין גמלה לילד הנכה וגמלת הניידות.

עו"ד רועי קרת: מי שזכאי לגמלה לפי הסכם הניידות לא יכול לקבל גמלה לילד נכה ולהפך.

עו"ד רועי קרת: בתיקון הקודם שלגביו אנחנו היינו בוועדה הזו, הוכנסה אפשרות כן לקבל את הכפל של גמלת הניידות ושל גמלת הילד הנכה באופן חלקי לגבי ילדים שסובלים ממוגבלות שהיא קצת יותר קשה, או לגבי משפחות שיש בהם יותר מילד נכה אחד.

עו"ד רועי קרת: המגבלה היא שמי שקיבל הלוואה עומדת לפי הסכם הניידות ולא החזיר אותה, לגביו הכפל יהיה חלקי.

עו"ד רועי קרת: הוא יוכל לקבל 100% של גמלה אחת, ועוד 50% של הגמלה האחרת.

עו"ד רועי קרת: את ההוראה הזו אנחנו מבקשים לבטל ובעצם לאפשר את הכפל במלואו, גם לאלה שיש להם הלוואה עומדת.

עו"ד רועי קרת: לעניין הזה, אני רוצה להכניס איזשהו תיקון בתקנות משום שבטעות נפל שיבוש בנוסח.

דוד טל: האם יש למישהו השגות עד כאן?

דוד טל: תודה.

דוד טל: אנחנו עוברים הלאה.

עו"ד רועי קרת: התיקון השני מדבר על תיקון תקנה 9.

עו"ד רועי קרת: תקנה 9 מדברת על אפשרות לתשלום רטרואקטיבי של גמלת הילד הנכה, לגבי מי שכבר הגיש בקשה בעבר והבקשה שלו נדחתה כי הוא לא עמד בתנאים ועכשיו הוא מגיש בקשה חדשה.

עו"ד רועי קרת: התקנה מתווה כללים מה אורך התקופה שמותר לשלם ברטרו.

עו"ד רועי קרת: זה נע בין 6 חודשים ל – 48 חודשים.

דוד טל: אני מניח שאין השגות לעניין הזה.

דוד טל: אנחנו ממשיכים הלאה.

עו"ד רועי קרת: בנוסח שהועבר לוועדה נפלו שיבושים קלים.

עו"ד רועי קרת: הכוונה היא שתחילת שתי התקנות האלה הוא מ- 1 בינואר 2001, והן תחולנה על גמלה שמשתלמת מאותו יום ואילך.

דוד טל: עו"ד קרת, אתה תעביר את התיקון לוועדה וזה יהיה חלק מפרוטוקול הוועדה.

עו"ד רועי קרת: גם לעניין התיקון של תקנה 12 נפל איזשהו שיבוש.

דוד טל: האם מדובר בטעות סופר או בשיבוש מהותי?

עו"ד רועי קרת: העיקרון הוא כפי שאמרתי.

עו"ד רועי קרת: בנוסח שנשלח אליכם נשמטה איזשהי שורה, ואני מבקש את רשות הוועדה להעביר את הנוסח המלא שאותו אנחנו התכוונו להעביר ושבטעות הועבר נוסח אחר.

דוד טל: בסדר.

דוד טל: ועדת העבודה, הרווחה והבריאות של הכנסת מאשרת את התקנות הללו כפי שהוצגו על ידי עו"ד רועי קרת, נציג הביטוח הלאומי.

דוד טל: אני מברך על כך שסוף סוף נפל בחלקכם לאשר את התקנות הללו.

דוד טל: 2.

דוד טל: תקנות הביטוח הלאומי (ביטוח נכות) (מתן שירותים מיוחדים) (תיקון) התשס"א- ‏2001.

עו"ד רועי קרת: התקנות השניות הן תקנות השירותים המיוחדים וזה בדומה מאוד לנושא הראשון, בעקבות התיקון הקודם שאנחנו היינו לגביו בוועדה הזו.

עו"ד רועי קרת: עד תיקון מס' 18 שהוא התיקון הקודם להסכם הניידות, היה בדומה איסור כפל בין גמלת הניידות לגמלת השירותים המיוחדים, כמו איסור הכפל בין גמלת הניידות לגמלת הילד הנכה.

עו"ד רועי קרת: בתיקון מס' 18 הוכנס תיקון שאפשר לגבי אלה שסובלים ממוגבלות קשה בניידות לקבל את אותו כפל חלקי בין גמלת הניידות לגמלת השירותים המיוחדים שזה התבטא ב- 100% בגמלה אחת ועוד 50% בגמלה אחרת.

עו"ד רועי קרת: אנחנו עכשיו להשוות ולאפשר את הכפל במלואו.

עו"ד רועי קרת: כלומר, שיהיה אפשר לקבל 100% מהגמלה הזו וגם 100% מהגמלה האחרת.

דוד טל: אני מניח שגם פה אין השגות, נכון?

דוד טל: גם התקנה הזו מאושרת.

עו"ד רועי קרת: גם פה אני מבקש את אישור הוועדה לצרף נוסח מתוקן.

דוד טל: הוועדה מאשרת את התקנות האלה ואת מה שתצרף ותשלח לוועדה.

דוד טל: זה יהיה חלק מפרוטוקול הוועדה.

עו"ד רועי קרת: הנושא האחרון הוא תיקון להסכם הניידות.

עו"ד רועי קרת: ישנם 15 תיקונים להסכם הניידות.

דוד טל: אם אין הבהרות, הערות או השגות לסעיפים הללו, אני חושב שחבל שנשחית את זמננו.

שמחה בניטה: אני הייתי רוצה לשמוע באילו תיקונים מדובר.

דוד טל: בסדר.

דוד טל: אם מישהו מבקש אז אני אאפשר לעו"ד קרת להציג את כל התיקונים.

דוד טל: אני חשבתי שבסך הכל אנחנו הולכים ליישם את מה שבזמנו החלטנו.

דוד טל: שמחה, אנחנו נעבור על התיקונים ובמקום שבו יש לך או ליושבים כאן הערה תינתן להם אפשרות לומר אותה.

רועי קרת: היום הסכם הניידות בנוי כך שיש הבחנה בין בעל רכב לחסר רכב.

רועי קרת: בעיקרון, לבעל רכב מגיעה גמלה גבוהה יותר.

רועי קרת: ישנה גם הבחנה בין משתכר ללא משתכר.

רועי קרת: בעיקרון, למשתכר מגיעה גמלה יותר גבוהה, כי אחד מהעקרונות של ההסכם הוא לעודד יציאה לעבודה.

רועי קרת: אני אסביר את אותם תיקונים שיש חשש שהם יפגעו במישהו.

רועי קרת: ב – 99% התיקונים פה הם כולם לטובה, והם לפי מה שסוכם.

דוד טל: מדוע נקבע דווקא שש פעמים?

דוד טל: מה אם הנכה יוצא מהמוסד ארבע או חמש פעמים?

עו"ד רועי קרת: זה הסיכום שהגענו אליו וזה מה שמופעל היום.

עו"ד רועי קרת: המספר הזה הוא עוד מהתיקון הקודם.

דוד טל: שמחה, האם יש לך השגות לגבי זה?

שמחה בניטה: ההבהרות שנאמרות כאן לא תואמות את רוח הדברים של הישיבה שערכנו אתמול עם המוסד לביטוח לאומי.

דוד טל: עם אלו נציגים במוסד לביטוח לאומי ישבתם?

שמחה בניטה: אנחנו נפגשנו עם נציגי הסניפים כדי ללמוד את הדברים ובמטרה לעבוד בשיתוף הפעולה, ויש באמת עבודה מבורכת של הצוות.

דוד טל: גם אנחנו לא מבינים את כל החוק כמו שצריך.

דוד טל: נציגי הביטוח הלאומי מבינים אותו יותר טוב מאיתנו ובוא נשמע אותם.

דיצה נחמדי: ביטול ההבחנה בין משתכר ללא משתכר לנכים הקשים הוא מחודש ינואר, מהחודש שעבר.

דיצה נחמדי: אתמול סיימנו את ימי העיון שבהם הדרכנו את ציבור העובדים שלנו והבהרנו את הדברים באופן חד משמעי שאין צורך לבקש תלושי שכר.

יואב קריים: אני רוצה להתייחס לתיקון שמתייחס לאנשים שנמצאים במוסדות.

יואב קריים: הסעיף מדבר בפירוש על מטרות חברתיות.

יואב קריים: הרבה פעמים הנכה יוצא בכסא גלגלים למטרות חברתיות והוא לא יוצא שש פעמים ברכב מהמוסד משום שהוא לא יכול.

יואב קריים: אתם יוצרים פה מצב שהוא אבסורדי, מכיוון שהנכה צריך את קצבת הניידות הזו בשביל לצאת שש פעמים למרחק שדורש אוטו.

יואב קריים: כיום הוא לא יכול לעשות זאת מכיוון שאין לו את הכסף.

יואב קריים: יהיה קשה לנכה להגיע למצב שאותו אתם יוצרים פה כי נכה שלא יצא שש פעמים ברכב לא יקבל את גמלת הניידות, אבל מצד שני בגלל שאין לו כסף לצאת שש פעמים ברכב אז הוא לא יוצא.

יואב קריים: זה אבסורד.

עו"ד רועי קרת: אני הבנתי שיש גם סיוע של משרד העבודה והרווחה.

עו"ד רועי קרת: בכל אופן, זה צריך להיות ברור וחד וחלק, הוועדה תחליט כפי שהיא תראה לנכון.

עו"ד רועי קרת: מדובר בגמלה שהיא מאוד גבוהה של 1,700 ש"ח,

דוד טל: אני מקבל את דבריו של רועי בכך שמדובר רק על מי שיוצא עם רכב.

דוד טל: רבותיי, אני רוצה להיות צמוד להסכמים שהיו עם הנכים.

דוד טל: אני מייצג את האינטרסים של הנכים כאן כך שהם יקבלו את הזכויות שהם צריכים לקבל.

דוד טל: אם אלו היו הסיכומים, אנחנו צריכים להיות צמודים אליהם ואין לנו מקום כרגע לשנות אותם.

דוד טל: אם מישהו מחברי הכנסת ירצה לשנות זאת במהלך שנה הבאה, הוא יכול לעשות את זה.

עירית פלדמן: לא מדובר רק במי שיש לו רכב, אלא גם על מי שיוצא במונית.

עירית פלדמן: הבעיה שהועלתה כאן היא בעיה, אבל יש לה פתרון שהוא טמון במשרד העבודה והרווחה ובבקשה של הנכה כלפי משרד העבודה והרווחה.

עירית פלדמן: משרד העבודה והרווחה מקצה למוסדות כסף כדי שנכים יוכלו לצאת מחוץ למוסד.

עירית פלדמן: כלומר, הם לא הסתמכו רק על גמלת הביטוח הלאומי.

עירית פלדמן: הייתה לנו ישיבה מאוד רצינית בנושא בהשתתפות שמחה בניטה והיועצת המשפטית שלנו.

עירית פלדמן: המוסדות חשבו לפחת בתקציב שיועד לנושא.

עירית פלדמן: בהסכמה, יחד עם מנהל אגף השיקום, הוחלט שאין מפחתים בסכום.

עירית פלדמן: כלומר, אם נכה אכן יוכיח שהוא מסוגל ורוצה לצאת, ישנו תקציב שהמוסד יכול לתת לו כדי שהוא באמת יוכיח את היציאה.

עירית פלדמן: הוא יעמוד בתנאים ואז אנחנו נשלם.

עו"ד רועי קרת: תיקון מספר 3 מתייחס להבחנה שבין בעלי רכב משתכרים לבין בעלי רכב שאינם משתכרים.

עו"ד רועי קרת: ההסכם מתוך כוונה לעודד את המשתכרים נתן קצבה יותר גבוהה לאלו שמשתכרים לעומת אלו שאינם משתכרים.

עו"ד רועי קרת: אנחנו מבקשים להשוות לגבי המוגבלים היותר קשים את המעמד של המשתכרים לעומת הלא משתכרים ולתת את מלוא הקצבה בלי צורך לבדוק תלושי משכורת.

דוד טל: בבקשה גברתי.

רבקה פריאור: למעשה, לסעיף הזה ישנם שני תת סעיפים.

רבקה פריאור: האחד מתייחס למועדי העדכון.

רבקה פריאור: לפי המצב שהיה קיים עד לתיקון הנוכחי, הקצבה הייתה מתעדכנת בחודש אפריל של כל שנה, במידה והיא עלתה על מה ששולם לפני כן, וכאשר ההתייקרות של הרכיבים הגיעה לכדי 12%.

רבקה פריאור: בעקבות השביתה הוקמה ועדה והוחלט לשנות את המועד לחודש ינואר כל שנה כפי שקיים בכל המוסד, מאז שהמדינה עברה לשנת מס של ינואר עד דצמבר, והוחלט גם שבמקום להמתין להתייקרות של 12%, יש לאפשר את העדכון כבר שההתייקרות מגיעה ל – 4%.

דוד טל: יפה מאוד.

רבקה פריאור: החלק השני דן בנושא נכים שיש להם מתקן הרמה לכסא הגלגלים.

רבקה פריאור: עד עכשיו המוסד חייב את הנכים לבטח את מתקן ההרמה, ובעת חישוב הקצבה הוספנו ברכיב הביטוח את ביטוח מתקן ההרמה.

רבקה פריאור: היום הגענו להסכמה עם האוצר ועם הנכים שהם לא חייבים לבטח, מבחינתנו.

רבקה פריאור: הרכיב הזה לא יובא בחשבון בעת החישוב.

רבקה פריאור: והיה וייגרם למתקן ההרמה נזק שמחייב החלפתנו מה שנקרא TOTAL LOST, נממן חדש.

דוד טל: אנחנו עוברים לתיקון מספר 5.

עו"ד רועי קרת: גמלת ניידות לנמוכי קומה.

עו"ד רועי קרת: היום יש רשימת פריטים מוגבלת ומצומצמת כחלק מהסכם הניידות רק מי שנכנס לרשימה זכאי.

עו"ד רועי קרת: בעייתם של נמוכי כיום לא קיימת ברשימה.

עו"ד רועי קרת: אנחנו מבקשים להוסיף אותה לרשימה.

עו"ד רועי קרת: מי שיש לו מוגבלות בניידות כתוצאה מנמיכות קומה, בסטנדרטים שנקבעו כאן, גם כן יוכל לקבל סיוע במימון רכב וקצבת ניידות.

שירלי אברמי: האם אתם יודעים בכמה אנשים נמוכי קומה מדובר?

ד"ר חיה קטן: מדובר על כחמש מאות איש בארץ.

עו"ד רועי קרת: תיקון מספר 6 עוסק שינוי שיטת חישוב ההחזר.

עו"ד רועי קרת: הניסיון שנצבר בענף מלמד ששיטת חישוב החזר ההלוואה העומדת למי שיצא מהמערכת בסמוך לאחר שהוא נכנס אליה, כלומר, מי שנדרש להחזיר את ההלוואה העומדת די קרוב למועד שבו הוא לקח אותה, לפעמים שיטת חישוב ההחזר כפי שהיא קיימת היום בהסכם פוגעת בו.

עו"ד רועי קרת: אנחנו מבקשים לפשט את שיטת החישוב ולהכניס שיטת חישוב שבוודאות לא תפגע באותם מקרים, אלא באמת תחזיר את הסכום הריאלי ולא ייווצר מצב שהאיש משלם יותר ממה שהוא היה אמור לשלם.

עו"ד רועי קרת: שיטת החישוב מוזכרת במסמך.

עו"ד רועי קרת: תיקון מספר 8 עוסק באי ספיקה היקפית בעוקרי הגפיים.

עו"ד רועי קרת: באותה רשימה של סוגי מוגבלויות יש פריט שמדבר על אי ספיקה.

עו"ד רועי קרת: אנחנו מבקשים להרחיב אותו ולהוסיף לו עוד רמה של 40%.

עו"ד רועי קרת: היום יש רק 70% ו- 100%.

דוד טל: יפה.

דוד טל: אנחנו עוברים לתיקון מספר 9.

עו"ד רועי קרת: למעשה, אני דיברתי על תיקון מספר 9 בתיקון מספר 1.

עו"ד רועי קרת: זה תיקון של עיוות שמאפשר לאוכלוסייה שקיבלה היום 75% קצבה, לקבל 100% קצבה.

עו"ד רועי קרת: תיקון מספר 11 דנה בתוספת קצבה למי שגר במרחק ממקום העבודה.

עו"ד רועי קרת: היום משולמת איזשהי תוספת למי שצריך 40 ק"מ הלוך ושוב למקום העבודה.

עו"ד רועי קרת: יש אפשרות לשלם את התוספת הזו גם ברטרו של ששה חודשים.

עו"ד רועי קרת: אנחנו מבקשים לאפשר לשלם רטרו של עד 48 חודשים שזה מה שמקובל היום בכל חוק הביטוח הלאומי.

עו"ד רועי קרת: כלומר, אנחנו רוצים לעשות התאמה גם לעניין הזה.

דוד טל: תיקון מספר 13 דן בכיסוי הוצאות נסיעה לוועדה רפואית.

עו"ד רועי קרת: התיקון הזה מדבר בעד עצמו.

דוד טל: תיקון מספר 14 עוסק במתן אפשרות בחירה בין הטבות שלי ההסכם והטבות שמכוח החוק.

עו"ד רועי קרת: כתוצאה מכל התיקונים שהוכנסו בהסכם, תיקונים מספר 17, 18 ועכשיו תיקון מספר 19, נוצר לראשונה מצב שלא היה קיים קודם שבו הגמלאות שמקבלים נפגעי עבודה הן יותר נמוכות מההטבות שמקבלים לפי הסכם הניידות.

עו"ד רועי קרת: קודם נפגעי עבודה תמיד היו מקבלים הטבות ברמה יותר גבוהה ממילא לא היה צריך לקבל מהסכם הניידות.

עו"ד רועי קרת: הסכם ניידות לא מאפשר למי שמקבל מענף נפגעי עבודה, לקבל הטבות גם לפי הסכם הניידות.

עו"ד רועי קרת: היום כאשר נוצר מצב שלפי הסכם הניידות אפשר לקבל יותר, אנחנו מבקשים לאפשר בחירה, כך שלא ייווצר מצב שאדם מקבל גמלה יותר נמוכה יהיה חסום מלקבל את הגמלה היותר גבוהה.

דוד טל: תיקון מספר 15 – זכות בחירה ברכישת הרכב.

עו"ד רועי קרת: היום ההסכם מחייב רק רכישת סוג הרכב שנקבע למוגבל הניידות, והוא לא מאפשר זכות בחירה לרכב אחר.

עו"ד רועי קרת: אנחנו מבקשים לאפשר זכות בחירה לרכב אחר.

עו"ד רועי קרת: כמובן שאחוז הכיסוי יישאר אותו אחוז כיסוי, אבל המוגבל יוכל לבחור איזה רכב הוא רוצה.

שמחה בניטה: אני רוצה לחזור לתיקון מספר 12.

שמחה בניטה: למה מוגבל בניידות שאיננו נוהג ברכב, אלא אשתו היא הנהגת שלו, צריך לקבל הפחתה בקצבת הניידות?

רבקה פריאור: זה לא שהוא מקבל הפחתה בקצבה.

רבקה פריאור: הוא מקבל 100% מהקצבה, אלא שלפעמים הדגם מייצג לגבי אותה קבוצה הוא קצת שונה, כיוון שיותר נוח להיכנס מהמושב שליד הנהג מאשר מכסא הנהג.

רבקה פריאור: אם הנכה לא נוהג בעצמו, יתכן שרכב 1700 סמ"ק, לדוגמא, מספיק לו במקום 1800 סמ"ק.

רבקה פריאור: ההבדלים הם הבדלים של אגורות.

רבקה פריאור: הם לא הבדלים גדולים.

רבקה פריאור: זה נובע בעיקר בגלל הסיבה שהנכה שלא נוהג בעצמו לא חייב את כל האבזור שזקוק נכה שנוהג בעצמו.

רבקה פריאור: נניח שיש נכה שצריך רכב אוטומטי.

רבקה פריאור: אם אשתו נוהגת ברכב, הוא כבר לא חייב ברכב האוטומטי.

שמחה בניטה: אני מעלה את הנקודה הזו משום שאם נכה על כסא גלגלים שהיה גם נוהג ברכב שלו, היה מגיע לו רכב מסוג "פורד" או סבנה, אבל בגלל שאשתו, אביו או הילד שלו נוהג ברכב, הוא נוהג ברכב מסוג "פיאט דקוטה" שהוא רכב בתת רמה.

שמחה בניטה: אנחנו כבר העלנו את הטענה הזו גם בפני שר האוצר.

שמחה בניטה: אנחנו אמרנו שלא רלוונטי לקחת רכב זול יותר בגלל שמישהו אחר נוהג בו ולא הנכה בעצמו.

שמחה בניטה: אותו נכה צריך להחזיק באוטו חמש שנים גם אם אשתו נוהגת, וגם אם לאדם יש שלושה ילדים נכים.

שמחה בניטה: האם בגלל שהנכה לא נוהג ברכב בעצמו הוא צריך לקנות רכב שהוא גרוטאה?

שמחה בניטה: נכה שנוהג בעצמו ברכב יש לו אפשרות לקנות רכב הרבה יותר טוב.

שמחה בניטה: אני חושבת שיש כאן עיוות שהוא לא מקובל עלינו ושעליו צריך לתת את הדעת.

שמחה בניטה: שר האוצר הופתע מהטענה שלנו בשעה שהעלנו אותה לפניו.

שמחה בניטה: יש כאן בעיה בגישה.

שמחה בניטה: אנחנו מדברים על נכים קשים מאוד שלא מסוגלים אפילו לנהוג בכוחות עצמם ואז הם נעזרים בשירותי הנהיגה של האישה או קרוב משפחה אחר.

שמחה בניטה: נכים בדרגות הנכות האלה זקוקים לאותו אבזור ברכב שלו זקוק נכה נוהג.

שמחה בניטה: כשנכה הולך לחברת "פיאט" במטרה לרכוש אוטו אומרים לו נציגי המכירות: רכב כזה לא יחזיק מעמד חמש שנים.

שמחה בניטה: מה יקרה אם אותו נכה יישאר עם רכב מושבת לאחר שנה?

שמחה בניטה: צריך להשוות פה בין נכה שהוא נוהג בעצמו לבין נכה שלא נוהג בעצמו.

שמחה בניטה: שני הנכים יושבים בכסא גלגלים ממונעים.

שמחה בניטה: שניהם זקוקים למנוף ולעגלת שירותים.

שמחה בניטה: אני נתקלתי במקרים בהם יש שניים שלושה ילדים נכים במשפחה והם נאלצים לנסוע ברכב מסוג "פיאט דקוטה", כאשר חברת "פיאט" עצמה טוענת שהאוטו הזה מיועד לאנשים בריאים ולא לנכים.

שמחה בניטה: אנחנו ישבנו במכון לבטיחות בדרכים עם ד"ר עדה וינר בנושא הזה והיא הסכימה לכך.

שמחה בניטה: היא אמרה שסעיף 9 בחוק אומר שיש לקחת את הרכב הזול ביותר.

שמחה בניטה: היא אמרה לי שהיא צריכה לדאוג לכך שיהיה לי אוטו בטיחותי ואיכותי כי אני זקוקה לרגליים.

שמחה בניטה: האם הנכה שלא נוהג לא זקוק לרגליים?

שמחה בניטה: הוא זקוק ליותר מזה.

שמחה בניטה: הוא זקוק גם לידיים וגם לרגליים.

שמחה בניטה: שר האוצר הסכים איתנו בנקודה הזו והוא ביקש מנטאשה מיכאלוב לבדוק את הסעיף הזה, כי האיפה והאיפה הזו לא מקובלת.

דוד טל: האם היא בדקה את הסעיף הזה?

שמחה בניטה: אני לא יודעת.

שמחה בניטה: הישיבה הזו התקיימה שבוע לפני הבחירות ואני לא יודעת מה קרה בינתיים.

שמחה בניטה: מכל מקום, צריך לטפל בנושא הזה.

דוד טל: מה העמדה של המוסד לביטוח לאומי בנושא הזה?

עירית פלדמן: כפי שהיושב ראש אמר הנכים השיגו במאבק הזה כמה הישגים.

עירית פלדמן: אנחנו עדיין לא הגענו לסוף ההישגים שהם רוצים להשיג.

עירית פלדמן: שמחה בניטה מעלה היום בעיה שצריכה להיבדק לעומק.

עירית פלדמן: יש קונספציה שבהחלט מתייחסת באופן שונה כאשר הנכה איננו נוהג בעצמו.

עירית פלדמן: זה בוודאי נכון לגבי כל האביזרים שיש בהם צורך לגבי הנהיגה עצמה.

עירית פלדמן: זה גם נכון מבחינת השימוש שנעשה ברכב, ובעניין הזה יש הרבה ניסיון.

עירית פלדמן: יחד עם זה, אני יודעת על שני מקרים ששמחה בניטה סיפרה לי עליהם ואני חושבת שכולנו ביחד צריכים לשבת ולחשוב איך פותרים את הבעיה באותם מקרים.

עירית פלדמן: זה לא יוכל להיכנס בתיקון מספר 19 להסכם הניידות.

עירית פלדמן: אבל אני מאוד מקווה שיחד עם הנכים אנחנו נגיע גם לתיקון מספר 20.

דיצה נחמדי: על פי הוראות ההסכם יש הגדרה של הסמ"ק ושל גודל הרכב.

דיצה נחמדי: הקבוצה שעליה שמחה מדברת היא אותה קבוצה שטוענת שמה שנותן ההסכם הוא לא מספיק, ואז ההסכם מאפשר לפנות למכון הרפואי לבטיחות בדרכים שבראשה עומדת ד"ר וינר, והם אמורים להתאים את הרכב מבין הרכבים המתאימים את הזול ביותר.

דיצה נחמדי: מכל מקום, הרכב חייב להתאים לצורכי הנכה.

דיצה נחמדי: כל החלטה של המכון מכובדת על ידינו.

דיצה נחמדי: מטבע הדברים, נהגת כמו שמחה זקוקה לאביזרים מאוד יקרים ומורכבים וצריך גם גודל של רכב מסוים כדי שהוא יוכל לשאת את אותם אביזרים, ולכן זו הסיבה שיש את ההבחנה.

דיצה נחמדי: כל אביזר שהנכה הלא נוהג זקוק לו, המכון חייב לקחת אותו בחשבון בבחירה של הרכב.

דיצה נחמדי: הם לא נותנים רכב יותר זול ויותר קטן רק בגלל שהנכה לא נוהג, אלא הם מתייחסים למכלול הצרכים.

דיצה נחמדי: אם נכה זקוק לג'ויסטיק אז הוא זקוק לכך ברכב גדול, חזק ומפואר.

דיצה נחמדי: אבל אם הנכה זקוק למעלית כדי להיכנס לרכב בכסא גלגלים, אז הרכב המסחרי שיאושר יהיה קצת יותר קטן או יותר פשוט.

דיצה נחמדי: בוודאי שנכה שלא נוהג שצריך עוד אביזרים נלווים חוץ מכסא גלגלים, למשל מיטה, הרכב יהיה בהתאם לפי הצרכים שלו.

דיצה נחמדי: אם ההחלטה של המכון לדעת הנכה שגויה, יש לו זכות השגה בפני מנהלת המכון וכמובן ערעור לבית הדין.

שמחה בניטה: יש כאן הטעייה.

דוד טל: שמחה, אני תמיד יותר בצד שלכם מבצד המוסדות והרשויות השונות.

דוד טל: בנקודה הזו אנחנו צריכים לומר היום תודה רבה גדולה מאוד לאנשי הביטוח הלאומי על העבודה שהם עשו.

דוד טל: זכותך המלאה להציג את הדברים כפי שהצגת קודם.

דוד טל: זה בסדר שאת חושבת שצריך לקבל יותר, אבל למה לומר הטעייה?

דוד טל: זה לא מכובד.

שמחה בניטה: סליחה.

דוד טל: אנשים עשו פה עבודה כדי שהציבור שאת הנציגה שלו, יקבל את המרב שאפשר במסגרת ההסכם שאתם השגתם בזמנו.

דוד טל: אני חושב שצריך לומר גם מילה טובה.

שמחה בניטה: בעקבות דבריה של הגברת דיצה נחמדי, אנחנו קבענו פגישה עם ד"ר וינר.

שמחה בניטה: אנחנו אמרנו לה: אנחנו נפגשים איתך בנושא הזה כי את הכתובת ואת זו שמחליטה.

שמחה בניטה: היא אמרה לנו: אני נורא מצטערת, אבל אני לא הכתובת.

דוד טל: למה היא לא הכתובת?

דוד טל: הרי יש בסמכותה להחליט כך או אחרת.

שמחה בניטה: מכתיבים לה.

דוד טל: מי מכתיב לה?

שמחה בניטה: היא אמרה לנו בפירוש: אני רופאה ואני יכולה לקבוע את האביזרים שלכם מבחינה רפואית.

שמחה בניטה: אני שאלתי אותה: ד"ר וינר, האם את רופאה או האם את מכונאית רכב?

שמחה בניטה: היא אמרה לי: את צודקת.

שמחה בניטה: אני רופאה ומתפקידי לקבוע לאלו אביזרים זקוקים נכים ברכב.

דיצה נחמדי: הרכב הזול ביותר מבין המתאימים.

שמחה בניטה: היא אמרה שהביטוח הלאומי מחייב אותה להחליט על האוטו הזול ביותר.

שמחה בניטה: כלומר, מגלגלים את הכדור אליה.

עירית פלדמן: זה חלק מהוראות ההסכם.

שמחה בניטה: אני שאלתי את ד"ר וינר: מה ייעשה נכה שהאוטו שלו מושבת לאחר שנה?

שמחה בניטה: מה הוא ייעשה במשך ארבע שנים?

דיצה נחמדי: היא חייבת לאשר רכב שיחזיק מעמד חמש שנים.

שמחה בניטה: רכב מסוג "פיאט" לא יחזיק מעמד חמש שנים.

שמחה בניטה: אדוני היושב ראש, לך לחברת "פיאט" ותשמע מה הם אומרים.

עו"ד רועי קרת: שמחה, האם יש לך דוגמאות לרכבים שהושבתו לאחר שנה?

שמחה בניטה: עד היום אף אחד לא קנה רכב מסוג "פיאט".

דיצה נחמדי: אני יכולה לתת לך רשימה של נכים שקנו רכב מסוג "פיאט".

שמחה בניטה: היו גם הרבה בעיות עם רכבים מסוג "סבנה".

שמחה בניטה: היום כולם הולכים על "פורד" משום שזה רכב שהכי פחות נתקעים איתו.

שמחה בניטה: כשהרכב של הנכה מושבת ותקוע במוסך, אז הוא לא יכול לצאת לעבודה.

דוד טל: שמחה, כל רכב יכול להיתקע.

שמחה בניטה: אבל יש צפי מסוים.

דוד טל: שמחה, את צריכה לשכנע אותי יותר בנושא הזה.

דוד טל: אנחנו שמענו את דבריהם של נציג המוסד לביטוח לאומי ואני מוכרח לומר שהם נופלים היטב היטב על אוזניי.

דוד טל: הם הגיוניים.

דוד טל: אני לא רואה פה שום דבר שמרע עם הנכה.

דוד טל: הנכה מקבל את מה שהוא צריך.

שמחה בניטה: אני אומרת לך שהוא מקבל את האוטו הזה רק לשנה.

שמחה בניטה: תשאל את חברת "פיאט" ואנשים שקנו רכב מסוג "פיאט".

שמחה בניטה: הם אומרים: אל תעיזו לקנות את הרכב הזה.

שמחה בניטה: בידיי הייתה הברירה לקנות איזה רכב שאני רוצה ולכן לא קניתי רכב מסוג "פיאט".

שמחה בניטה: אני כאן לא נלחמת בשבילי.

שמחה בניטה: אני באה בשמם של אותם אנשים שהלכו לסוכנות "פיאט" ושם אמרו להם לא לקנות את האוטו הזה.

דיצה נחמדי: שמחה, אני רוצה לקבל ממך רשימה של מקרים שבהם הרכב נתקע.

משה בסעד: מאחר ולא יודעים כמה זמן מחזיק רכב מסוג "פיאט", "סבנה" או "פורד", אני מציע שתשב ועדה שתבדוק מספר רכבים שהזול מבינהם יוצע, אבל הוא צריך להיות גם הרכב הטוב ביותר וזאת על פי דעה של מומחים, ולא על פי דעה של רופאה.

דיצה נחמדי: מה שאתה אומר יכול דווקא להגביל, כי גם הנכים הלא נוהגים יכולים להיות נכים שלא נוהגים אבל זקוקים לרכב יותר גדול, למשל, נכה שצריך להיכנס לרכב בעזרת מיטה, ואז יקבעו רכב אחר.

דיצה נחמדי: אנחנו לא אומרים למכון: הנה רשימת רכבים ועליכם לקבוע מתוכה.

דיצה נחמדי: אנחנו משאירים את כל ההחלטה למכון.

דיצה נחמדי: אנחנו רק אומרים להם לבחור את הרכב המתאים ביותר.

דיצה נחמדי: הרכב צריך להחזיק מעמד חמש שנים, ובלבד שזה יהיה הזול ביותר מבין המתאימים.

דיצה נחמדי: אנחנו מכבדים כל החלטה שלהם.

דיצה נחמדי: אנחנו לא נרשה לעצמנו לומר להם: תבחרו רכב מסוג "פורד" או "סבנה", כי יכול להיות נכה אחר שזקוק לרכב מסוג אחר.

יואב קריים: אני יכול להביא בפני הוועדה מקרים של אנשים שנתקעו עם הרכב שלהם בפרק זמן של פחות משנה.

יואב קריים: זה צריך להיקבע לא רק על פי הצרכים הרפואיים של הנכה, שהם בוודאי הדבר הראשון, אלא גם על פי איכות הרכב ועל פי יכולת הרכב לסחוב את הציוד הזה וזה לא נקבע.

דוד טל: אני רוצה לאשר את התקנות כפי שהן.

דוד טל: אני מקבל את מה שנאמר כאן ואין לי בעיה בכך שנציגי הנכים ישבו עם אנשי המוסד לביטוח הלאומי כך שיהיה פתרון יותר טוב לנושא הזה.

דוד טל: אני חושב שנציגי הביטוח הלאומי יעשו זאת בנפש חפצה.

עו"ד רועי קרת: אני חושב שצריך לשבת גם עם נציגי האוצר.

דוד טל: האם ישנו כאן נציג של משרד האוצר?

שירלי אברמי: לא.

דוד טל: אני מטיל על אנשי הביטוח הלאומי להזמין את נציג האוצר ואדרבא שהאוצר יתמוך ויראה לנו איך מממנים זאת.

דוד טל: אנחנו נקדם זאת בברכה.

שירלי אברמי: אנחנו מחכים לנוסח כדי לשלוח לכם אישור.

דוד טל: תודה רבה, הישיבה נעולה.